22.5.2023
ET
Euroopa Liidu Teataja
L 134/101
3.
LISA
EELNÕU:
ÜHENDKUNINGRIIGI POOLT SUURBRITANNIA JA PÕHJA-IIRI ÜHENDKUNINGRIIGI EUROOPA LIIDUST JA EUROOPA AATOMIENERGIAÜHENDUSEST VÄLJAASTUMISE LEPINGUGA ASUTATUD ÜHISKOMITEES TEHTUD ÜHEPOOLNE DEKLARATSIOON, .../2023, turujärelevalve ja nõuete täitmise tagamise kohta Ühendkuningriik tuletab meelde oma kohustust tagada tugev turujärelevalve ja nõuete täitmise tagamise süsteem ainulaadse korra raames, mis on Windsori raamistiku (9) kohaselt Euroopa Liiduga kokku lepitud selleks, et kaitsta kaubandust Ühendkuningriigi siseturul ja Põhja-Iirimaa kohta Ühendkuningriigi tolliterritooriumi osana ning samal ajal tagada Euroopa Liidu siseturu ja tolliliidu terviklikkus.
Ühendkuningriik rõhutab, et on vaja jõulist nõuete täitmise tagamist, selleks et kauplejad ei kuritarvitaks seda uut Ühendkuningriigi sisekaubanduse korda kaupade toomiseks Euroopa Liitu.
Turujärelevalve Ühendkuningriik tunnistab turujärelevalve tähtsat osa ning turujärelevalveasutuste ja muude pädevate asutuste töö tähtsust nende eesmärkide täitmisel.
Seetõttu tagab Ühendkuningriik ka edaspidi, et need asutused koostavad tegevuskava, mis edendab ohutust ja nõuetele vastavust, sealhulgas teevad koostööd ettevõtjatega, tagamaks, et nad on oma kohustustest teadlikud, hindavad dokumente ja kontrollivad vajaduse korral turul olevaid tooteid.
Ühendkuningriik teeb ka edaspidi järgmist: — suurendab turujärelevalveasutuste ja muude pädevate asutuste võimekust ja suutlikkust; — täiustab tooteohutusriskide hindamise meetodeid; — tagab, et asjaomastel asutustel on volitused, mis on vajalikud tulemusliku seire tagamiseks olukorras, kus Ühendkuningriigi ja Euroopa Liidu vahel on rahvusvaheline piir; — toetab asjaomaste asutuste riskipõhist ja teabekogumisest juhinduvat tegevust, sealhulgas asjakohaseid auditeid, inspekteerimisi ja pistelisi kontrolle, et kontrollida kohaldatavate nõuete täitmist; — kasutab usaldusväärset teabe- ja andmekogumist, et tagada üksikasjalik tõendusbaas, mis võimaldab kindlaks teha tekkivaid riske, sealhulgas võimalikku Euroopa Liitu liikumist; — kasutab poliitika ja täiteotsuste alusena täpset ja üksikasjalikku teavet; ning — jagab ja võtab vastu teavet turujärelevalveasutuste ja muude pädevate asutuste vastavustoimingute kohta, kasutades selleks asjakohaseid IT-süsteeme.
Samuti toetab Ühendkuningriik jätkuvalt ühtse turujärelevalve kontaktasutuse kaudu tehtavat koostööd teistel turgudel tegutsevate turujärelevalveasutustega.
Nõuete täitmise tagamine Tugev nõuete täitmise tagamine ei tähenda uusi kontrolle Põhja-Iirimaa ja Iirimaa vahelisel piiril, küll aga tähendab see asjaomaste Ühendkuningriigi ametiasutuste tõhusamat tegevust kooskõlas rahvusvaheliste parimate tavadega, vajaduse korral koos Euroopa Liidu ja liikmesriikide ametiasutustega, et kaitsta Ühendkuningriigi siseturgu ning Euroopa Liidu siseturgu ja tolliliitu ning astuda jõuliselt vastu ebaseaduslikule tegevusele ja salakaubaveole, sealhulgas organiseeritud kuritegelike rühmituste poolt.
(9) Vt ühisdeklaratsioon nr XX/2023.